Peningastefnunefnd Seðlabanka Íslands hefur ákveðið að lækka vexti bankans um 0,25 prósentur . Meginvextir bankans , vextir á sjö daga bundnum innlánum , verða því 3% . Seðlabanki Íslands greinir frá þessu í fréttatilkynningu . Í tilkynningunni segir að samkvæmt nýrri þjóðhagsspá Seðlabankans sem birt er í nóvemberhefti Peningamála hafi horfur um hagvöxt á seinni hluta ársins versnað frá því sem spáð var í ágúst . Hagvöxtur á fyrri hluta ársins hafi hins vegar verið meiri en spáð var og sé því gert ráð fyrir 0,2% samdrætti á árinu öllu eins og í ágúst . Horfur fyrir næsta ár hafi einnig versnað og er nú spáð 1,6% hagvexti . Margir greiningaraðilar höfðu gert ráð fyrir að Peningastefnunefnd myndi ákveða að halda stýrivöxtum óbreyttum . Því má gera ráð fyrir að ákvörðun nefndarinnar komi einhverjum á óvart . „ Vextir bankans hafa verið lækkaðir um 1,5 prósentur frá því í vor og eiga áhrif þess enn eftir að koma fram að fullu . Peningastefnan mun á næstunni ráðast af samspili þróunar efnahagsumsvifa annars vegar og verðbólgu og verðbólguvæntinga hins vegar , “ segir jafnframt í tilkynningunni .